
On the background of international order, created by the U.N. Charta , new problems, structures and mechanism have rose which forestalled the desired evolution. It is sufficient to remember the “cold war”, with its ideological confrontations and its harmful effects in all the domains, especially the one of national security.
Dreptul internaţional umanitar traversează o perioadă de criză. Dovada o constituie numărul mare de persoane ucise în numeroasele conflicte armate, până la un milion în unele dintre ele (Ruanda, R.P. Congo Sudan), masacrarea civililor, torturarea prizonierilor de război şi detenţia lor îndelungată, nerespectarea regimului ocupaţiei militare şi al armelor etc. Toate acestea în condiţiile în care există norme de drept umanitar, convenţionale şi cutumiare, care pot să acopere practic toate situaţiile de conflict. Ilustrativ în acest sens este studiul publicat de profesorul emerit Dietrich Schindler în volumul editat de A.R.D.U., sub titlul „Mari probleme umanitare în dezbaterea oamenilor de ştiinţă, în patru limbi, sugestiv intitulat „DEZVOLTAREA REMARCABILĂ ŞI VIOLAREA PERSISTENTĂ A DREPTULUI INTERNAŢIONALUMANITAR”.
Dacă urmărim drumul parcurs de reglementările internaţionale în domeniul dreptului internaţional umanitar de la adoptarea Cartei O.N.U., paradoxul semnalat de profesorul Schindler este evident.
În textul Cartei Naţiunilor Unite dreptul internaţional umanitar ocupa un loc modest, atât în plan normativ, cât şi aplicativ.
Carta a enunţat, ca norma imperativă de jus cogens gentium, interzicerea ameninţării cu forţa armată şi folosirea acesteia împotriva independenţei politice, integrităţii teritoriale sau în orice alt mod incompatibil cu scopurile Naţiunilor Unite (art.2 pct.4). Din moment ce just ad bellum era interzis, printr-o normă imperativă, just ad bellum era fără obiect. Carta admitea situaţii în care folosirea forţei armate era permisă „în interesul comunităţii internaţionale”. În baza articolului 42 C.S./O.N.U. poate lua măsuri de constrângere împotriva unui stat care. Violează pacea sau comite un act de agresiune”. Conform articolului 51, se prevede dreptul statelor la autoapărare individuală sau colectivă în caz de agresiune armată Articolul 53 prevede posibilitatea pentru Consiliul de Securitate de a cere unei organizaţii regionale să aplice măsuri de constrângere.
Războiul rece şi-a pus amprenta ucigător asupra sistemului de securitate internaţională. Conflictul ideologic între Est şi Vest care a generat ecuaţia politică a confruntării între cele două blocuri politico-militare, a paralizat funcţionarea normală a Consiliului de Securitate. Paliativul forţelor de menţinere a păcii nu a putut împiedica declanşarea a peste o sută de conflicte armate majore.
Lumea anilor jumătăţii de veac trecut s-a schimbat radical; ea este alta decât cea de odinioară, şi altele sunt problemele cu care se confrunta lumea sfârşitului războiului rece.
Cum arăta această lume şi care sunt problemele cu care se confrunta.
1. TRANZIŢIA DE LA LUMEA CARE A FOST LA LUMEA CARE ESTE
Pe fundalul ordinii internaţionale creată prin Carta Naţiunilor Unite, care a pus bazele lumii mijlocului de secol XX, s-au grefat, în decursul timpului probleme, structuri şi mecanisme care au obstrucţionat sau au împiedicat evoluţia preconizată. Este suficient să amintim „războiul rece” cu confruntările lui ideologice şi cu efectele sale nefaste în toate domeniile de activitate, în special în cel al securităţii internaţionale. Fără a ignora evoluţiile pozitive în cuceririle ştiinţei şi tehnologiei, dar nici utilizările lor perfide, între care cursa exponenţială a înarmărilor şi poluarea mediului, trebuie să constatăm că, de-a lungul timpului, problemele existente au început să se acutizeze, la ele adăugându-se altele noi, cu efecte negative.
„Războiul rece” a luat sfârşit în 1990, odată cu distrugerea Zidului Berlinului, urmată de destrămarea Uniunii Sovietice şi a RSF Iugoslavia şi de prăbuşirea regimurilor comuniste în ţările europene.
Imediat s-a născut o stare de optimism exagerat, de euforie generală; se vorbea de o nouă Europă, de o lume în care locul confruntării se va manifesta înţelegerea paşnică, cooperarea multiformă toleranţa.
Totul a fost de scurtă durată, locul „războiului rece” l-a luat „paceacfierbinte” şi apoi conflictele fierbinţi, sub diferite denumiri – „război umanitar”,c„război destructurat sau identitar”, „războiu terorist” ş.a.m.d.
Astfel, lumea instituită în 1945 prin Carta ONU şi dezvoltată printr-o ţesătură de tratate internaţionale şi regionale postbelice a început să nu mai funcţioneze normal în perioada post „război rece”. Structura sa de rezistenţă, fondată pe principiile fundamentale ale dreptului internaţional, în special pe principiul universal al suveranităţii şi pe cel al neamestecului în treburile ce ţin de competenţa naţională a statelor, ce devine nefuncţională. Ea a fost blocată de tendinţa de globalizare şi de principiul drepturilor omului. Globalizarea a anihilat suveranitatea statelor, iar instituţionalizarea principiului universal al drepturilor omului a anulat principiul neamestecului în treburile interne. Şi alte elemente ale ordinii ce se urmăresc a se institui acţionează în sensul blocării. S-a încercat şi într-o bună măsură s-a reuşit, din păcate, să se exproprieze domenii ce ţin de competenţa Consiliului de Securitate.
Relaţiile internaţionale nu mai au busola cu care au fost dotate în 1945 şi, într-o bună măsură, se desfăşoară haotic.
 
 
2. RADIOGRAFIA SOCIETĂŢII INTERNAŢIONALE ÎN PERIOADA POST RĂZBOI RECE
a) Apariţia lumii multipolare
începutului de secol şi mileniu este cu totul alta decât cea de la mijlocul secolului trecut, când a fost adoptată ordinea internaţională instituită prin acest tratat, denumit de specialişti „Document al erei noastre”.
Prăbuşirea regimurilor comuniste în Europa Centrală şi de Est, care a marcat încetarea războiului rece, a avut ca primă şi principală consecinţă destrămarea statelor multinaţionale europene – URSS, RSF Iugoslavia şi Cehoslovacia şi apariţia a 22 de state noi pe harta lumii. Tratatul de la Varşovia îşi încetează existenţa şi odată cu el şi raportul de forţe creat în 1945.
Din punct de vedere geostrategic s-a schimbat structura centrelor de putere care au intrat într-o nouă dinamică; iniţial, principala şi singura putere mondială au fost Statele Unite ale Americii, după care au început să revină şi/sau să se reorganizez alte state şi organizaţii. Este vorba de Rusia China, Japonia, Germania şi respectiv NATO şi Uniunea Europeană.
Astfel, lumea a devenit multipolară, o lume care a declanşat această luptă pentru a ocupa un loc cât mai în faţă în noua structură geopolitică.
b. Schimbarea radicală a structurii comunităţii internaţionale
În locul celor 62 de state câte existau în 1940 pe Terra, în prezent există 200 de state suverane, dintre care 191 sunt membre ale Naţiunilor Unite, multe dintre ele părţi la principalele tratate internaţionale cu vocaţie de universalitate. În anumite momente ele au jucat un rol important în adoptarea unor decizii de către Naţiunile Unite şi diverse organizaţii internaţionale (în procesul de decolonizare, în adoptarea unor reglementări internaţionale de pe urma cărora au beneficiat aceste state). De cele mai multe ori însă rolul lor a fost minor.
Pe de altă parte, popoarele care şi-au cucerit independenţa şi s-au constituit în state în ultima jumătate de veac provin din zonele cele mai sărace ale globului. Ele au introdus în viaţa internaţională problemele lor specifice, frământări tribale, sărăcie, bolile endemice, analfabetismul, conflictele interetnice şi religioase etc.
c. Redefinirea rolului statului la începutul secolului XXI
În sistemul ordinii internaţionale, creată prin Carta ONU, statul are rolul principal în viaţa internaţională, el este singurul subiect de drept internaţional cu capacitate juridică deplină, ce dispune de toate pârghiile de acţiune pe plan internaţional. Prin acordul lor de voinţă, reglementat prin convenţii internaţionale, statele au creat, în condiţii de egalitate, normele de conduită, organizaţiile internaţionale, şi tot ele au pus bazele ordinii juridice internaţionale.
Rolul statului a variat în decursul istoriei în funcţiei de o serie de factori şi situaţii – de forţa economică şi militară la un anumit moment, de numărul populaţiei etc. Statele mici şi mijlocii s-au aflat, de regulă, la cheremul marilor puteri, fiind deseori obligate să intre în combinaţii şi să facă jocul acestora.
Pentru prima dată în istorie statele au fost plasate, principial, sub semnul egalităţii juridice prin Carta ONU (articolul 2 pct. 1).
Întregul sistem de relaţii internaţionale a fost clădit pe acest principiu fundamental al dreptului internaţional, ceea ce a însemnat un stat – un vot, în toate formele de cooperare instituţionalizată. Astfel, unele mini state, precum San Marino sau Monaco şi unele mega state ca SUA, China, India, Brazilia etc. aveau o reprezentare egală în diverse organizaţii şi conferinţe din sistemul internaţional şi dispuneau, de regulă, de un singur vot.
Egalitatea suverană a statelor era şi mai evidentă în forumurile în care hotărârile erau adoptate prin consens, cum a fost, spre exemplu, Conferinţa pentru Securitate şi Cooperare în Europa din perioada 1972-1975. Excepţiile de la regulă erau nesemnificative şi consensuale. De exemplu, la Banca Internaţională de Reconstrucţie şi Dezvoltare şi Fondul Monetar Internaţional numărul de voturi ale unui stat este în raport cu capitalul depus la cele două instituţii specializate; în Consiliul de Securitate voturile membrilor permanenţi au o altă valoare în problemele de fond decât voturile celorlalţi membri; în Uniunea Europeană numărul de locuri în anumite organe este proporţional cu numărul populaţiei statului respectiv.
În afară de aceste excepţii consensuale, ordinea juridică internaţională este clădită pe principiile egalităţii suverane a tuturor statelor, pe neamestecul în treburile interne. Exista însă o discriminare pozitivă în favoarea ţărilor în curs de dezvoltare; însă avea mai mult un caracter declarativ, care după încetarea războiului rece a început să-şi piardă semnificaţia.
d. Apariţia de noi conflicte armate şi schimbarea tipologiei acestora
Tensiunile şi nemulţumirile acumulate în structurile statale multinaţionale şi în organizaţii dominatoare (gen Tratatul de la Varşovia şi CAER) s-au dezlănţuit uneori furibund, dând naştere la revendicări iredentiste, exclusivism şi intoleranţă, care au dus la conflicte armate de o rară violenţă.
Au apărut conflicte noi în Balcani, Sudan, Somalia, Republica Congo, Republica Democratică Congo, Rwanda, Burundi, Uganda, Angola, Sierra Leone, Cecenia, Nagorno Karabach etc.
S-a schimbat radical tipologia acestor conflicte. În perioada războiului rece conflictele armate se desfăşurau după o anumită schemă, de regulă uniformă; în prezent ele s-au diversificat – centrul de greutate avându-l conflictual armat neinternaţional, într-o varietate de forme. S-au multiplicat actorii acestor conflicte, metodele şi mijlocele de ducere a acestora.
Analiza acestor evoluţii duc la concluzia că lumea începutului de veac şi mileniu înregistrează o înrăutăţire a climatului politic, economic, social, militar şi umanitar, o creştere a gradului de insecuritate globală, precum şi o accentuată tendinţă spre grave şi largi violări ale dreptului internaţional umanitar şi ale drepturilor omului. Ele se traduc printr-o violenţă generalizată şi criminală, suferinţe la scară planetară, cauzate de sărăcie, care se adânceşte permanent, cu tot cortegiul de flageluri – marginalizare socială, decadenţă morală, boli ş.a.
Ultimul deceniu al secolului al XX-lea a consemnat o deplasare a conflictului internaţional spre cel neinternaţional. Acest ultim tip de conflict armat a înregistrat cea mai evidentă mutaţie; din cele 35 de conflicte care însângerau Terra în anul 2000 numai unul avea caracter internaţional, restul fiind conflicte armate care se desfăşurau pe teritoriul unui singur stat.
Acest tip de conflict a îmbrăcat o multitudine de forme: războaie civile, conflicte armate intervenţionale, conflicte interne de stat (fiecare din facţiunile insurgente era sprijinită de către un stat – ex. conflictele de pe teritoriul fostei Iugoslavii), conflicte destructurate sau identitare, conflicte interne de secesiune.
S-au folosit noi arme, neomologate, care, în ciuda preciziei lor şi a precauţiilor luate au produs victime în rândul populaţiei civile şi a bunurilor cu caracter civil, deseori găsindu-se scuza impardonabilă a „pierderilor colaterale”.
Regimurile de ocupaţie militară au transformat locuitorii respectivi în adevărate victime, iar prizonierii de război în sclavi, supuşi celor mai cumplite torturi.
În conflictele actuale este vizată direct şi intenţionat populaţia civilă. Au fost comise asasinate în masă (vezi Srebrenita, Rwanda, RP Congo), luări de ostatici, epurări etnice etc. Politicile de purificare etnică şi genocid au compromis orice formă de coabitare în state cu populaţii multinaţionale.
Prin numărul şi cruzimea lor, conflictele armate fără caracter internaţional au plasat omenirea în cea mai cumplită barbarie.
Acest tip de conflicte au avut motivaţii etnice, religioase, lingvistice sau mixte, provocate de factori foarte diverşi.
Printre conflictele etnice în curs se află cele din:
– Ţara Bascilor şi Catalonia, aceasta din urmă obţinând autonomia în 1977 (Spania);
– Republica Găgăuză, autoproclamată în 1994 pe teritoriul Republicii Moldova;
– Ruanda şi Burundi, unde populaţiile locale au provocat cele mai sângeroase lupte în 1994;
– Sri Lanka, unde are loc o îndelungată revoltă a populaţiei tamil;
– Myanmar, luptă între populaţiile Karen şi Kaen;
– în Turcia, Iran şi Irak – revoltele populaţiei kurde.
Conflicte religioase au loc în:
– Irlanda de Nord între catolici şi protestanţi;
– Filipine, majoritatea islamică din Insulele Mindanao şi Sula care doreşte independenţa (într-o ţară predominant creştină).
Conflictele lingvistice au loc în:
– Belgia – între valoni şi flamanzi;
– Scoţia, Corsica, Republica Moldova (iredentismul rus din autoproclamata republică transnistriană).
Conflicte economice au loc în Italia între Nordul dezvoltat şi Sudul sărac.
Conflicte etnice şi religioase în:
– Kosovo, între albanezi de religie islamică şi sârbii creştini;
– Cecenia, care şi-a autoproclamat independenţa în 2002 şi Daghestan, din Federaţia Rusă;
– Sudan, conflict etnic şi confesional, între populaţia arabă de religie islamică din Nord şi populaţia negroidă de religie creştină, din Sud;
– Armenia şi Azerbeidjan – conflict teritorial (pentru enclava armeană Nagorno Karabach situată în Azerbeidjan şi Nacevan, enclavă azeră din Armenia – armenii sunt creştini şi azerii islamici);
– în statul Chiapos din Mexic, în 1994 a izbucnit o răscoală armată a amerindienilor, ca urmare a dezechilibrelor economice şi sociale.
Conflicte complexe – etnice, religioase, lingvistice, culturale şi economice au avut loc în fosta Iugoslavie.
– conflictul bosniac s-a desfăşurat între 1992 şi 1995 între comunităţile musulmană, sârbă şi croaţi.
– conflictul din Kosovo a izbucnit în 1999 între albanezi şi sârbi.
Printre factorii care au contribuit la această situaţie trebuie menţionaţi:
– existenţa unor state nerecunoscute – Macedonia de Grecia, Ciprul turcesc de aproape toate statele lumii;
– graniţe fixate artificial, multe din perioada colonială;
– graniţe în dispută;
– state divizate (Coreea);
– state în care trăiesc minorităţi naţionale, religioase şi culturale – unde au apărut diverse mişcări iredentiste;
– minorităţi incitate din exterior ş.a.
Toate aceste situaţii au efecte asupra unor regiuni întinse de pe glob.
e. Primul an al mileniului trei a debutat prin apariţia unui nou tip de conflict armat – războiul terorist, a cărui primă victimă au fost Statele Unite ale Americii. Noutatea acestui tip de conflict constă în faptul că ameninţarea acestuia apasă asupra ansamblului comunităţii internaţionale. Teroriştii nu au un câmp de acţiune precis, ei lovind oriunde în lume. Pretextul extinderii acţiunilor teroriste l-a constituit implicarea Statelor Unite şi a altor ţări europene în conflictele din lumea islamică. Lupta contra terorismului evidenţiază necesitatea cuagulării tuturor statelor. Aşa cum preciza reputatul specialist elveţian Yves Sandoz, „lupta împotriva terorismului pune la loc de frunte elemente cheie ale unui sistem internaţional a cărui colaborare în secolul XXI a devenit indispensabilă în cadrul unei mondializări în sens larg, pe care l-am dat acestei expresii, care este inevitabilă”.
f. Efectele perverse ale ştiinţei şi tehnologiei
Acestea au avut efecte diferite asupra calităţii vieţii contribuind, pe de o parte, la crearea unei stări de confort, bunăstare şi sănătate, iar pe de altă parte, au avut efecte perverse: o ameninţătoare degradare a mediului natural, prin poluare, încălzirea climei; perfecţionarea şi diversificarea metodelor şi  mijloacelor de război.
Începutul secolului XXI cunoaşte noi opţiuni pentru armele nucleare: Iranul şi Coreea de Nord sunt interesate de dezvoltarea acestui tip de arme; India şi Pakistanul, aflate în conflict datorită pretenţiilor teritoriale asupra Kaşmirului, deţinătoare de asemenea arme, stau cu mâna pe trăgaci; sunt în stare de proiect noi tipuri de arme nucleare – „bunker buster” (încărcărcături nucleare speciale destinate străpungerii bunkerelor), arme nucleare bazate pe fuziunea pură. În arsenalele statelor au apărut arme bazate pe tehnologii noi, între care bombele cu explozie volumetrică sau cu combustie (Blu-82), bombe cu fragmentare, cele cu praf de cărbune, muniţiile cu uraniu sărăcit ş.a. care s-au folosit în conflictele armate de la sfârşitul secolului XX şi începutul celui de-al XXI-lea şi care nu fac obiectul niciunei reglementări.
O categorie aparte de arme, mult folosite în ultimele conflicte armate, dar nereglementate încă deşi s-a încercat în 1979, sunt armele de calibru mic şi armamentul uşor.
Armele neletale sunt considerate mijloacele de luptă ale conflictelor militare din secolul XXI; ele sunt arme nediscriminate, special concepute şi folosite pentru a incapacita personale şi materialele, cu diminuarea deceselor şi avariilor nedorite bunurilor şi mediului. Printre acestea se numără sprayurile iritante, spumele incapacitante, sistemele de scoatere din funcţiune a autovehiculelor, minele antipersonal neletale, sistemele de blocare a ambarcaţiunilor ş.a.
 
 
3. MODALITĂŢI DE ABORDARE A NOILOR PROBLEME INTERNAŢIONALE ÎN PERIOADA POST RĂZBOI RECE
Obiectivul edificării unei lumi paralele confirmă că noul raport de forţe a fost abordat pe trei planuri:
1. Prin atentate la ordinea internaţională edificată prin Carta ONU şi, în special a principalului său organ de execuţie – Consiliul de Securitate.
2. Prin redimensionarea NATO şi a Uniunii Europene.
3. PRIN REINTERPRETAREA NORMELOR DE DREPT INTERNAŢIONAL PUBLIC ŞI UMANITAR.
a. Atentate la ordinea internaţională fondată pe Carta ONU
Tentativele de edificare a unei lumi paralele au început prin demolarea celei existente. S-a început prin atacarea dimensiunii comportamentale. A continuat prin uzurparea competenţelor organului principal de execuţie al Naţiunilor Unite – Consiliul de Securitate – a cărui activitate este legată de misiunea principală a Naţiunilor Unite – menţinerea păcii şi securităţii internaţionale.
Din momentul încetării războiului rece a început un proces de redefinire a rolului statului în relaţiile internaţionale. Practicii internaţionale i s-a imprimat o altă direcţie, evoluând de la sistemul bipolar, când ecuaţia avea profunde valenţe ideologice, la sistemul multipolar, în care state, grupuri de state şi organizaţii regionale revendică poziţii dominante şi îşi arogă dreptul de a soluţiona, chiar prin forţa armelor, probleme internaţionale ce ţin de competenţa sistemului de securitate unanim recunoscut.
Raportul, bine definit prin Carta ONU, între rolul statului, izvorât din principiul egalităţii suverane (articolul 1 punctul 1) şi rolul comunităţii internaţionale, fixat în funcţiile şi competenţele celor şase organe principale ale Naţiunilor Unite, exprimă un echilibru rezonabil între interesul naţional şi cel internaţional, exercitat prin mecanisme convenite în comun.
Problemele de interes general sunt dezbătute în comun de toţi membrii ONU.
În prezent, raportul dintre interesul general şi cel naţional s-a schimbat la 180 de grade: sub pretextul necesităţii combaterii marilor sfidări, în special a terorismului, interesul naţional a fost trecut pe plan secundar. Astfel, cei doi pilieri pe care erau clădite principiile fundamentale enunţate în articolul 2 din Carta ONU – egalitatea suverană a statelor şi neamestecul în treburile interne au fost abandonate, invocându-se acest pretext. În locul lor au apărut noi tendinţe. Una dintre ele urmăreşte diminuarea suveranităţii şi autonomiei statelor mici şi mijlocii şi, implicit, conferirea de „responsabilităţi” sporite marilor puteri în soluţionarea problemelor majore apărute în ultimul timp. O altă tendinţă este aceea de a scoate de sub competenţa Naţiunilor Unite, în special a Consiliului de Securitate anumite funcţii conferite prin Cartă şi transferarea lor unor state şi organizaţii.
Abandonarea sistemului de la San Francisco evoluează în primii ani ai secolului al XXI-lea în trei direcţii:
a) spre o tendinţă aproape eşuată a Consiliului de Securitate de monopolizare a tuturor acţiunilor de gestionare a crizelor politice, militare şi umanitare, dar prin ocolirea dreptului de veto;
b) spre substituirea de către NATO şi UE a competenţelor Consiliului de Securitate în domeniul păcii şi securităţii internaţionale. Acest fapt s-a petrecut prin implicarea directă a NATO şi a altor organizaţii regionale (Uniunea Europeană şi Uniunea Europei Occidentale) în conflicte armate, prin expropierea Consiliului de Securitate de prerogative esenţiale;
c) spre evitarea atât a Consiliului de Securitate, cât şi a alianţelor şi organizaţiilor regionale prin evocarea „legitimei apărări” şi a „dreptului la intervenţie umanitară preventivă”.
Consiliului de Securitate i s-a rezervat o funcţie protocolară, nu de execuţie, cum este prevăzut în Carta ONU. Este prezent pe diverse teatre de operaţiuni, dar decizia nu-i aparţine. De regulă este chemat să acopere acţiuni ilegale ale unor state decidente (în Afganistan, Irak etc.):
Prezenţa forţelor armate sub steagul Naţiunilor Unite în conflictele armate interne marchează o nouă etapă în perioada post „război rece” şi repune în discuţie atât normele din dreptul internaţional public, cât şi normele dreptului umanitar (ale drepturilor omului).
Naţiunile Unite au pe teatrele de război trei categorii de forţe armate.
– forţele de constrângere, constituie potrivit articolului 42 din Carta ONU şi care au fost folosite până în prezent numai în două situaţii – 1950 – 1953 în urma agresiunii comise de RPD Coreeană împotriva Coreei de Sud şi în 1990 împotriva Irakului, care a invadat Kuweitul;
– forţele de menţinere a păcii, care nu sunt trupe combatante, ci trupe temporare care sunt interpuse între două părţi beligerante, când luptele între ele au încetat. Ele sunt autorizate să recurgă la forţă doar pentru apărare. Această categorie de forţe armate nu este prevăzută în Carta ONU; ea a fost creată pentru că sistemul colectiv de securitate prevăzut în Carta s-a dovedit ineficient.
Ambele categorii de forţe armate (de constrângere şi de menţinere a păcii) au fost folosite numai în caz de conflicte fără caracter internaţional.
ONU şi UE au autorizat trimiterea de forţe de menţinere a păcii la Darfur (Sudan) cu scopul să asigure securitatea umanitară pentru 26.000 de persoane.
Forţe ale ONU pentru menţinerea păcii au fost trimise în Afganistan pentru întărirea securităţii în ţară, ele urmând să acţioneze numai dacă securitatea naţională este asigurată, dar şi în provincia iugoslavă Kosovo, pentru a o administra.
– o a treia categorie de forţe armate, care luptă sub steagul ONU, sunt forţele de impunere a păcii. Ele au apărut pe câmpul de luptă după încetarea „războiului rece” şi au activat numai în conflicte armate cu caracter intern.
Implicarea Naţiunilor Unite în astfel de conflicte armate a fost însoţită de alte trei categorii de măsuri:
1. în elaborarea de norme de drept internaţional umanitar. Este vorba de Convenţia din 1994 asupra securităţii personalului Naţiunilor Unite şi a personalului asociat care acordă ajutor umanitar. Aici trebuie făcută o menţiune: până în septembrie 1999/ONU nu s-a preocupat niciodată de aplicarea dreptului internaţional umanitar. La 9 septembrie 1999, Secretarul general al ONU a promulgat Documentul ST/SGB/1999/13, intitulat „Respectarea regulilor dreptului internaţional umanitar de către forţele Naţiunilor Unite”.
2. în aplicarea dreptului internaţional umanitar. Această activitate este pusă în evidenţă de crearea celor două Tribunale penale internaţionale pentru fosta Iugoslavie şi Rwanda , care au introdus o inovaţie în jurisdicţia penală internaţională, precum şi a rolului jucat în crearea Statutului Curţii Penale Internaţionale de la Roma.
3. participarea cu forţe combatante în unele conflicte armate cu caracter intern.
b. Rolul NATO în perioada post „război rece”
După desfiinţarea Tratatului de la Varşovia, NATO a rămas „fără obiectul muncii” şi a intrat într-o criză de identitate. De aici necesitatea adaptării la noile realităţi. Au urmat două opţiuni – una, să se orienteze spre stabilirea de relaţii de cooperare cu statele din Europa Centrală şi de Est (foste state părţi la Tratatul de la Varşovia) şi cu URSS şi a doua – să se impună ca un instrument al securităţii internaţionale, implicându-se direct în numeroasele conflicte armate care au izbucnit pentru prima oară în Europa, dar şi pe alte continente.
Noua situaţie creată a plasat relaţiile internaţionale într-un context special, într-un nou raport de forţe, pe care o putem denumi o speranţă neîmplinită.
Forţele armate ale Alianţei Nord-Atlantice şi-au făcut apariţia pe teatrele de război, mai întâi în conflictele din Balcani şi apoi şi pe alte continente. Totodată, Alianţa începe să-şi redefinească noile direcţii de acţiune, depărtânduse de la dispoziţiile Cartei ONU dar şi ale propriului tratat de constituire din 1949.
Noul concept de securitate formulat de NATO, în 1991, nu mai obligă alianţa să solicite aprobarea Consiliului de Securitate în cazul când hotărăşte să recurgă la forţa armată împotriva unui stat din afara zonei prevăzută în art.6 din Tratatul de la Washington din 1949.
„Cu ONU, atunci când este posibil, fără ONU atunci când nu este posibil, dar este necesar”, exprima un oficial american pe lângă Alianţă. Ideea a fost dezvoltată şi precizată de Secretarul de Stat al SUA, Donald Rumsfeld, în următoarea formulare: „Nu alianţa va determina misiunea acesteia, ci misiunile vor modela Alianţa”.
Noul concept de securitate a fost experimentat de NATO în conflictul din Kossovo.
Invocând necesitatea declanşării unui „război umanitar”, pentru a pune capăt atrocităţilor comise de forţele armate iugoslave împotriva populaţiei albaneze din provincia Kosovo. Alianţa Nord-Atlantică a declanşat un sângeros şi distructiv conflict armat împotriva Serbiei, fără acordul Consiliului de Securitate.
În timpul desfăşurării operaţiunilor, forţele militare ale NATO, neluând măsurile de precauţie prevăzute în articolul 57 din Protocolul adiţional I au atins în mod frecvent obiective civile, precum sediile a nouă ambasade (RPChineză, Angola, Danemarca, India, Irak, Iran, Italia, Pakistan şi Zimbabwe) şi reşedinţe ale 11 ambasadori (Egipt, India, Iran, Israel, Canada, Ungaria, Norvegia, Polonia, Siria, Spania şi Suedia). Tot în mod „incidental” au fost atacate convoaie de refugiaţi albanezi, spitale şi maternităţi, locuinţe civile şi clădiri ale instituţiilor civile.
În mod deliberat, au fost atacate obiective cu caracter evident civil – instalaţii de producere a apei, posturi de radio şi televiziune, reşedinţe ale şefilor de stat şi, în genere, infrastructura statului. De asemenea, au fost atacate fabrici şi uzine care conţin forţe periculoase (Uzina chimică de la Pancevo) şi s-au folosit arme neadmise (cu praf de grafit, uraniu îmbogăţit ş.a.), care au afectat sănătatea oamenilor, dar şi mediul natural.
Preţul plătit pentru această aventură a NATO este exagerat. Nu s-a obţinut nimic. Locul refugiaţilor albanezi a fost luat de sârbi şi ţigani; pe acest teritoriu nu va mai fi niciodată înţelegere între foştii locuitori, iar soluţia preconizată de Consiliul de Securitate de a acorda independenţă provinciei are puţine sorţi de reuşită.
A fost aceasta un război umanitar?
Dacă din punct de vedere al efectelor militare s-a dovedit catastrofal, nici din punct de vedere juridic nu are vreo justificare.
Antonio Cassese, una din cele mai prestigioase personalităţi din domeniu, spunea: „Dacă din punct de vedere moral suntem tentaţi să acceptăm argumentele Alianţei, din punct de vedere juridic suntem datori să constatăm că este vorba de un act de agresiune împotriva unui stat membru al Naţiunilor Unite”.
Adevăratele efecte ale inovaţiei „războiului umanitar” vor fi cunoscute după mai mulţi sau mai puţini ani, dar preţul plătit se cunoaşte deja.
Lăsând deoparte aspectele politico-militare armate desfăşurate în afara cadrului legal al Naţiunilor Unite să urmărim care sunt efectele lor umanitare ale tentativelor post război rece.
c. Kosovo – ultima enigmă a Europei
Caracterizând rezultatele intervenţiei militare a NATO în Iugoslavia, Parlamentul European aprecia „Kosovo rămâne una din ultimele enigme ale Europei după căderea comunismului”.
Pe fondul luptelor dintre autorităţile de la Pristina şi cele de la Belgrad, acţiune în care sunt implicate forţe armate şi de poliţie ale unor state care au dat curs apelului de intervenţie, au fost iniţiate negocieri între autorităţi din Kosovo şi cele de la Belgrad, pentru finalizarea la data de 10 decembrie 2007.
Poziţiile celor două părţi s-au dovedit ireconciliabile: Pristina doreşte, ca singură soluţie, independenţa, prin crearea unui stat suveran, în timp ce Belgradul este dispus să accepte o largă autonomie.
Trimisul special al Naţiunilor Unite în Kosovo, Martti Ahtissari, a pregătit un plan care prevede perspectiva clară a secesiunii provinciei în favoarea albanezilor kosovari şi transformarea ei într-un stat independent. Această poziţie nu este împărtăşită de unele state terţe, membre ale Uniunii Europene şi NATO. Poziţia Statelor Unite a devenit destul de oscilantă. Departamentul de stat intenţionează să propună amânarea până în 2020 a deciziei privind Statutul Provinciei, timp în care ar urma să se facă aici investiţii masive. Preşedintele rus, Vladimir Putin, consideră că recunoaşterea, fără acordul Serbiei, ar crea un precedent periculos în regiune. Pe de altă parte, ar fi pentru prima dată în istoria Naţiunilor Unite când acestea ar accepta secesiunea unui stat.
Situaţia şi aşa destul de încordată este menţinută sub control numai cu ajutorul forţelor armate străine (16.000 de militari staţionaţi în Provincie). Dacă ne gândim că nesiguranţa, ura au pus stăpânire aici şi dacă luăm în considerare preţul care a fost plătit de poporul iugoslav datorită intervenţiei militare a NATO, soldată cu distrugeri masive de bunuri cu caracter civil şi pierderi de vieţi omeneşti, exoduri masive de populaţii, erodarea sentimentului de omenie, putem uşor constata că totul a fost inutil.
d. Politica externă şi de securitate a Uniunii Europene
Prin hotărârea Uniunii Europene de a se crea un sistem propriu de securitate, depărtarea de Carta ONU s-a accentuat. Prin Tratatul de la Maastricht din 1992 şi mai ales prin cel de la Amsterdam din 1997, Uniunea Europeană îşi asumă responsabilităţi şi în domeniul securităţii internaţionale, Astfel, prin articolul J7 din Tratatul de la Amsterdam „Politica externă şi de securitate comună include ansamblul chestiunilor relative la securitatea Uniunii, înţelegând aici definirea progresivă a unei politici de apărare comună, în conformitate cu alineatul 2, care ar putea conduce la o apărare comună, dacă Consiliul Europei decide astfel…”
Uniunea Europei Occidentale (UEO) face parte integrantă din dezvoltarea Uniunii Europene, dând Uniunii accesul la o capacitate operaţională, mai ales în cadrul paragrafului 2. Acest paragraf prevede: „Chestiunile vizate în prezentul articol includ misiunile umanitare şi de evacuare, misiunile de menţinere a păcii, misiunile forţelor de luptă pentru gestionara crizelor, inclusiv misiunile de restabilire a păcii”.
Paragraful 4 al articolului se referă la cooperarea UE cu două sau mai multe state membre la nivel bilateral în cadrul UEO şi al Alianţei Atlantice „în măsura în care această cooperare nu contravine celor prevăzute în prezentul titlu şi nici nu o împiedică”.
Uniunea Europeană nu a participat la niciun conflict armat pe cont propriu, forţele sale de reacţie rapidă fiind în curs de constituire.
e. Afganistan – un conflict fără perspectivă
1. Afganistanul – o ţară permanent sub ocupaţie străină
Conflictele din Afganista au un contencios cu rădăcini adânci în nefericita istorie a ţării. Este statul care de peste 800 de ani s-a aflat sub permanentă dominaţie străină.
Populat de triburile iraniene în 1200 îHr., ocupat apoi de perşi, greci, husani, parţi, sasanizi, siheftatiti, Afganistanul a fost cucerit de arabi în 625, care şi-au impus şi religia. Inclus în Califatul arab, ţara a făcut parte, în secolele al IX-lea şi al X-lea, din statul Tahirizilor şi Samarizilor pentru a deveni, în următoarele două secole, nucleul statului Ghaznavizilor, apoi Ghurizilor. În secolele al VIII-lea şi al IX-lea cunoaşte pustiitoarele invazii mongole ale lui Gingis Han şi Timur Lenk. Afganistanul este împărţit pentru două secole (al XVII-lea şi al XVIII-lea) între Persia şi Imperiul Marilor Moguli.
La 29 februarie 1919 îşi proclamă independenţa ca monarhie. În timpul celui de-al doilea război mondial a rămas neutru, iar după război promovează politica de nealiniere.
La 27 aprilie 1978 are loc o lovitură de stat, în urma căreia puterea este preluată de Consiliul Democratic Republican Revoluţionar.
2. Câmp de luptă în confruntarea est-vest
La 28 decembrie 1979, invocând Tratatul de prietenie, bună vecinătate şi colaborare (încheiat la 5 decembrie 1978), URSS invadează Afganistanul şi îl menţine sub ocupaţie timp de aproape zece ani, până la 15 februarie 1989. În acest timp ţara a devenit un câmp de luptă în confruntarea est-vest, în condiţiile războiului rece. În ţară se declanşează un război civil, fapt ce a determinat Consiliul de Securitate al ONU să adopte mai multe rezoluţii prin care cerea retragerea trupelor sovietice din Afganistan.
După retragerea trupelor sovietice şi încetarea războiului civil, puterea este preluată de talibani, care instituie un regim represiv de sorginte medievală. În ţară îşi vor găsi adăpost grupări teroriste, gen Al-Qaeda, care au organizat atentate teroriste în ţări din Europa, Africa şi SUA.
Printr-o serie de rezoluţii, Consiliul de Securitate a considerat că situaţia creată în Afganistan reprezintă o ameninţare la adresa păcii şi securităţii internaţionale.
3. Cu paşaport fals
Atacurile teroriste comise la 11 septembrie 2001 au fost invocate drept pretext de către Statele Unite pentru a ataca Afganistanul. În urma analizelor efectuate de autorităţile de la Washington s-a ajuns la concluzia că atacurile au fost pregătite pe teritoriul Afganistanului. Şi Consiliul de Securitate a ajuns la concluzia că guvernul de la Kabul găzduia pe teritoriul său centre de instruire pentru terorişti.
În această situaţie, în loc să solicite Consiliul de Securitate să aplice art.42 din Carta ONU, Statele Unite au hotărât să intervină pe cont propriu, invocând „Dreptul la autoapărare”, soluţie neadecvată şi criticată de experţi.
O dovadă o constituie şi numeroasele rezoluţii adoptate de Consiliul de Securitate, care-l îndrituia să treacă la aplicarea Capitolului VII din Cartă. Printre acestea se numără Rezoluţia nr.1189 din 11 august şi 1103 din 28 august 1998. O poziţie tranşantă a adoptat Consiliul de Securitate în Rezoluţia 1214 din 8 decembrie 1998, unde aprecia: „conflictul afgan face să apese o ameninţare din ce în ce mai gravă asupra păcii şi securităţii regionale şi internaţionale”.
Consiliul de Securitate s-a arătat dispus să adopte măsuri de aplicare a rezoluţiilor respective. Prin Rezoluţia nr.1276 din 1999 Consiliul, precizând că acţionează în baza Capitolului VII din Cartă, a cerut guvernului de la Kabul să-l predea neîntârziat pe Osama bin Laden pentru a fi judecat şi să înceteze să acorde refugiu teroriştilor şi organizaţiilor lor.
În decembrie 2000, Consiliul de Securitate a cerut statelor, prin Rezoluţia 1333, să izoleze guvernul taliban, să împiedice traficul de arme şi să-şi retragă consilierii militari din Afganistan. În sfârşit, prin Rezoluţia 1363 din 39 iulie 2001, Consiliul de Securitate a cerut statelor să-şi întărească capacitatea de aplicare a rezoluţiilor sale în scopul izolării guvernului taliban.
În faţa lipsei de reacţie a talibanilor la rezoluţiile sale, adoptate în baza Capitolului VII din Cartă, Consiliul era îndreptăţit să aplice măsuri de constrângere, în baza art.42 din Cartă Înainte de 11 septembrie 2001, nu erau îndeplinite condiţiile pentru soluţia individuală prevăzută în art. 51 din Carta ONU. Agresiunea suferită de Statele Unite, la 11 septembrie 2001, se consumase în aceeaşi zi. „La data invocării legitimei apărări” aprecia Curtea Internaţională de Justiţie „agresiunea se consumase şi nu mai avea la ce să pună capăt”.
Soluţia corectă, conform Cartei ONU şi dreptului internaţional public era o acţiune coercitivă din parte a Consiliului de Securitate, pe motiv de atingere a păcii şi securităţii internaţionale. Şi în această situaţie, Statele Unite puteau să-şi asume comanda forţelor multinaţionale aflate sub steagul Naţiunilor Unite aşa cum au făcut-o şi în conflictul din Golf, din 1991.
SUA au adoptat această soluţie pe considerente politice, deoarece ea le permitea să acţioneze discreţionar, neîngrădite de Carta ONU. S-a observat aceasta şi din împuternicirile date de Senatul SUA preşedintelui de a utiliza toate forţele pe care le consideră necesară contra statelor şi organizaţiilor care, după aprecierea sa, nu numai că planifică, autorizează, comit sau ajută atacurile teroriste, dar şi adăpostesc organizaţii şi indivizi terorişti.
Este evident că soluţia adoptată de Washington în acest caz se înscrie în tentativa de a izola Consiliul de Securitate şi a crea o nouă ordine paralelă.
 
 
4. O situaţie fără ieşire
Ce a rezolvat intervenţia militară din Afganistan?
În Afganistan au fost desfăşuraţi 15.000 de militari americani şi în număr egal de militari din forţele NATO; au fost cheltuiţi miliarde de dolari; au murit câteva mii de persoane, alte câteva zeci de mii au suferit răni şi boli incurabile. Aici se impune o singură concluzie: cei şapte ani de ocupaţie militară, la fel ca şi cei zece ani de ocupaţie sovietică, nu au dus la nici un rezultat pozitiv, nici în plan politic, nici militar şi deloc umanitar.
Riposta militară a SUA şi a unor ţări membre ale NATO a fost deosebit de dură; a fost însoţită de bombardamente nediscriminate asupra unor obiective civile, fiind atacate în mod direct locuinţe, moschei, depozite de medicamente ale CICR, spitale etc. Ca urmare a măsurilor represive situaţia s-a înrăutăţit; misiunea NATO este aproape de eşec, pe de o parte datorită faptului că statele membre refuză să trimită trupe suplimentare, pe de altă parte din cauza unor grave greşeli strategice. Un studiu publicat recent preciza că angajamentele SUA şi ale aliaţilor lor în Afganistan au intrat în criză după ce insurgenţii talibani sunt prezenţi pe mai mult de jumătate din teritoriu.
Atentatele sinucigaşe organizate de talibani fac zilnic victime, în rândul militarilor şi al autorităţilor afgane, dar mai ales al civililor.
O problemă relatată tot mai des în presa internaţională se referă la starea de sănătate mintală a militarilor întorşi în ţările lor după participarea la operaţiunile militare din Afganistan şi Irak. Astfel, cotidianul britanic The Guardian a relatat că o cincime din militarii şi puşcaşii marini ai SUA au suferit efectele exploziilor asupra creierelor. Într-un alt număr, publicaţia britanică informa că circa 20% din militarii americani şi canadieni reîntorşi din teatrele de război au suferit afecţiuni traumatice cerebrale.
După ocupaţia militară, Afganistanul s-a dorit să devină un experiment social; au fost pompaţi 15 miliarde de dolari, dar aceştia nu au avut nici un efect; sărăcia se menţine la aceleaşi cote ridicate, deoarece aceste sume au fost direcţionate spre cei ce le administrează (spre exemplu, un consilier din sectorul pentru dezvoltare primeşte un salariu anual de 600.000 USD). În aceeaşi ordine de idei, trebuie menţionat că 80% din comerţul Afganistanului se face cu droguri, el fiind cel mai mare producător de heroină (deţine circa 90% din producţia mondială).
NU putem încheia acest succint tablou fără a menţiona că normele dreptului internaţional umanitar au fost flagrant încălcate, atât în ceea ce priveşte protecţia şi asistenţa populaţiei civile, cât şi al regimului armelor şi al regimului prizonierilor de război şi al deţinuţilor. Aceştia au fost transferaţi în baza militară a SUA de la Guantanamo (Cuba) şi în închisori din unele state europene şi supuşi unor acte de cumplită tortură, aşa cum au dezvăluit organizaţiile umanitare, precum CICR, Amnesty Internaţional ş.a.
f. Irak – situaţie de cumplită disperare
Irakul este statul care în 2003 a devenit victima unei intervenţii armate în urma unor flagrante erori de informare.
1. Repere istorice
Irakul, denumit oficial AL-JUMHURIYA AL-IRAQIYA AD DIMOCRATYA ASH-SHA ABIYA (Republica Irakiană Democratică şi Populară), este cunoscut din antichitate sub numele de Mesopotamia. Actualul teritoriu al Irakului este leagănul civilizaţiilor sumeriene, akadiene, asiriene şi babiloniene. Aici s-au dezvoltat oraşele-state Sumer şi Akkad, precum şi statele sclavagiste Babilon şi Asiria.
În anii 635-637 este cucerit de arabi, care dau ţării numele actual. După fundarea Bagdadului, în 672, Irakul devine Califatul arab al Abbasizilor şi va fi timp de trei secole un important centru economic şi social.
Înainte de a deveni provincie a Imperiului Otoman (1534-1918 este cucerit de turcii selgucizi şi de mongoli. În timpul primului război mondial este ocupat de britanici (1917-1918). În 1920 Societatea Naţiunilor a acordat Marii Britanii mandate de administrare a Irakului.
În 1925 se proclamă regat, iar la 3 octombrie 1932 obţine independenţa de stat şi este admis ca membru al Societăţii Naţiunilor. În anii 1948-1949 participă la primul război împotriva Israelului.
La 14 iulie 1958 are loc lovitura de stat în urma căreia Irakul se proclamă Republică, iar la 6 februarie 1963 puterea este preluată de Partidul Bass Socialist. Au fost adoptate o serie de măsuri de protecţie a bogăţiilor naturale (naţionalizarea băncilor şi a societăţilor de asigurare – 1964, a companiei IRAK – Petroleum – 1972. Irakul semnează la Alger un acord solemn de reconciliere cu Iran, care prevedea normalizarea relaţiilor de frontieră aflate în dispută. Un acord semnat la 22 iulie 1975 cu Arabia Saudită reglementează problemele de frontieră din zona neutră, iar la 20 iulie 1977 sunt normalizate relaţiile dintre Irak şi Kuweit, prin redeschiderea frontierei închise în martie 1973.
Încălcarea de către regimul irakian a acordului din 6 martie 1975 a dus la declanşarea primului război din Golf, iar a celui din 20 iulie 1977 a condus la izbucnirea celui de-al doilea război.
2. Invadarea Irakului de trupe ale SUA şi Marii Britanii
Joi, 17 martie 2003, ora 02.45 GMT, un ordin al preşedintelui Statelor Unite ale Americii, George W. Bush, dat forţelor armate americane şi britanice amplasate împrejurul Irakului, a marcat începutul unui conflict armat, foarte diferit de cele cunoscute până atunci, care a inflamat relaţiile dintre marile puteri. Motivele invocate de autorităţile americane şi britanice se regăsesc în Rezoluţia Consiliului de Securitate nr. 686/1991. În baza unor informaţii furnizate de serviciile secrete ale celor două state, Irakul nu ar fi distrus armele sale chimice şi bacteriologice şi rachetele balistice cu rază mai mare de 150 km, precum şi capacităţile nucleare. Statele Unite au fost nevoite să recunoască, în final, că niciunul din cele două motive invocate nu a fost corect.
Membrii permanenţi ai Consiliului de Securitate – Franţa, URSS şi China, precum şi ai Alianţei Nord-Atlantice – Germania şi Danemarca, au condamnat intervenţia militară din Irak. Încercând să justifice intervenţia, Condoleeza Rice, pe atunci consilier pentru securitate al preşedintelui Bush, declara: „Statele Unite îşi rezervă dreptul de a acţiona împotriva ameninţări reprezentate de Irak, chiar şi în condiţiile în care Consiliul de Securitate al Naţiunilor Unite nu-şi asumă această responsabilitate”. În contrapartidă, preşedintele Jacques Chiriac declara: „Franţa va vota negativ astăzi oricare ar fi consecinţele … Nimic nu justifică astăzi recurgerea la război”. Moscova a fost aproape în totalitate de acord cu Franţa şi Geermania în ceea ce priveşte modalitatea de rezolvare a crizei irakiene.
3. Situaţia din Irak a intrat într-o criză
Tot mai mulţi sunt analiştii care apreciază că situaţia din Irak este asemănătoare cu cea din Vietnam, din anii 70. După cinci ani care au trecut de la invazie se poate aprecia că aceasta nu s-a justificat nici din punct de vedere politico-militar şi nici umanitar. În ţară s-a instaurat o criză; se vorbeşte tot mai des de un război civil care face victime atât în rândul militarilor din forţele armate multinaţionale şi ale autorităţilor irakiene, cât mai ales al populaţiei civile. Atentatele teroriste sunt la ordinea zilei.
Nu s-a respectat şi nu se respectă nici un fel de norme de drept umanitar, regimul ocupaţiei este discreţionar, torturarea prizonierilor şi a deţinuţilor este la ordinea zilei. Pentru a scăpa de răspundere, autorităţile americane au declarat că au predat dreptul de exercitare a suveranităţii în Irak unui guvern instalat de ele.
Se pune întrebarea: de când un regim de ocupaţie este titular de suveranitate pe care poate să o şi transmită?
Reputate organizaţii internaţionale, precum CICR, Amnesty International ş.a., dar şi reputaţi oameni de ştiinţă, inclusiv din Statele Unite, critică modul abuziv în care se exercită autoritatea în Irak. Lăsând la o parte interesele de ordin politic care au motivat intervenţia militară, se poate uşor constata că efectele umanitare ale celor aproape cinci ani de ocupaţie militară au fost catastrofale pentru poporul irakian. Situaţia a fost precis evaluată de reprezentanţi ai CICR. „Milioane de civili” spunea Directorul general al CICR, Angela Gnaedinger, în cadrul unei conferinţe internaţionale ţinută la Geneva, între 17 şi 18 aprilie 2007, „sunt confruntaţi cu o lipsă flagrantă de protecţie a vieţii şi demnităţii, întreaga populaţie fiind confruntată cu neîncetate acte de violenţă”. Bombardamentele, atentatele sinucigaşe, împuşcăturile, răpirile, distrugerile de bunuri cu caracter civil şi deplasările forţate constituie realitatea zilnică a milioane de irakieni.
Însă problemele cele mai grave pentru irakieni, aprecia un alt reprezentant al CICR, Beatrice-Megemond Rogo, sunt insecuritatea şi supravieţuirea zilnică, lipsa de alimente, apă şi electricitate, absenţa locuinţelor, accesul restrâns la asistenţa medicală. La acestea se adaugă actele de tortură, la care sunt supuşi prizonierii de război şi deţinuţii din închisorile irakiene, cele circa o sută de persoane ucise zilnic în atentate şi care zac zile întregi pe caldarâm pentru că nu are cine să le ridice.
Situaţia în care este nevoită să trăiască populaţia din Irak este caracterizată de CICR „de cumplita disperare”.
În faţa oricărei perspective de intrare în normalitate şi a pierderilor tot mai numeroase de vieţi omeneşti în rândul militarilor americani şi al celor aparţinând altor state care participă la operaţiuni de luptă, Congresul Statelor Unite a solicitat retragerea trupelor din Irak până în martie 2008; unele state şi le-au retras deja, iar altele au declarat că şi le vor retrage în 2008.
Acesta este cel de-al treilea conflict armat declanşat în afara cadrului juridic ONU şi desfăşurat cu violarea deliberată a normelor dreptului internaţional umanitar.
ÎN LOC DE CONCLUZII
Am ales pentru ilustrarea tentativelor de creare a lumii paralele post război rece atât elemente de ordin instituţional, cât şi aplicaţii practice. În prima categorie am inclus rolul statului şi al organizaţiilor politico-militare, gen NATO şi Uniunea Europeană, iar în cea de-a doua, trei conflicte armate declanşate şi desfăşurate în afara cadrului ONU şi al dreptului internaţional umanitar.
Statul – cu cele două componente ale sale fundamentale – egalitatea suverană şi neamestecul în treburile sale interne, care constituiau adevăratele principii în sistemul ordinii internaţionale al Cartei ONU, a fost decăzut din acest statut o dată cu proclamarea principiului respectării drepturilor omului, în perioada post război rece. Această nouă schimbare de situaţie este cât se poate de firească, cu un singur amendament: autoritatea care trebuie să decidă cum şi cine trebuie să acţioneze în caz de violare a drepturilor omului nu poate fi decât Consiliul de Securitate sau un alt organ hotărât în comun de toate statele membre ale comunităţii internaţionale.
Cea mai importantă organizaţie politico-militară contemporană a uzurpat atribuţii şi componenţe fundamentale de la Consiliul de Securitate în domeniul păcii şi securităţii internaţionale, creând în mod unilateral un nou concept de securitate internaţională; o altă organizaţie, concepută la origine cu funcţii exclusiv economice, şi-a extins componentele în perioada post război rece la domeniile politicii externe şi de securitate, fiind pe cale să-şi creeze mecanisme cu acţiune opuse Consiliului de Securitate în gestionarea crizelor.
Faţă de această evoluţie, un grup de experţi cu înaltă calificare, au elaborat un raport menit să ducă la o reformă a Naţiunilor Unite, la adaptarea sa la noile realităţi. Raportul a fost înaintat Secretarului general al ONU în decembrie 2004. El purta titlul „O lume mai sigură, responsabilitatea noastră comună”. Pe baza acestuia, Secretarul general al ONU a întocmit şi el un raport intitulat „Pentru o libertate extinsă către dezvoltare, securitate şi drepturi ale omului pentru toţi”. În septembrie 2005, raportul a fost supus Summitului convocat cu prilejul împlinirii a 60 de ani de la crearea Naţiunilor Unite, la care au participat 154 de şefi de state şi guverne. Într-o abordare qvadrodimensională – dezvoltare, securitate, eradicarea sărăciei, drepturile omului – Summitul trebuia să realizez o reformă a forumului mondial în sensul elaborării unei strategii globale de combatere a terorismului, devenit prioritate a secolului XXI, restructurării ONU, în special a Consiliului de Securitate, organul cheie care poartă răspunderea primordială pentru menţinerea păcii şi securităţii internaţionale. În final, documentul adoptat conţine o serie de recomandări neangajante.
Pentru a ilustra modalităţile practice de acţiune ale adepţilor ordinii post război rece am ales trei cazuri de intervenţie în afara cadrului legal al ONU.
Evident, în perioada post război rece au avut loc peste 30 de conflicte armate, de o violenţă nemaiîntâlnită, care îşi au originea în vechi rivalităţi, care au amplificat revendicări iredentiste, intoleranţă, excludere şi genocide.
Prăbuşirea structurilor statale şi militare au avut ca efect recurgerea la acţiuni criminale şi la multiplicarea actorilor implicaţi în conflicte şi perfecţionarea metodelor şi mijloacelor de război.
Africa este continentul cu cele mai multe şi sângeroase conflicte armate, care au provocat populaţiilor civile suferinţe de neimaginat. Pe teeritoriul Africii s-au aprins în această perioadă conflicte armate în Sudan, Somalia, Republica Congo, Republica Democratică Congo, Rwanda, Burundi, Uganda, Angola, Sierra Leone, Liberia şi Sahara Occidentală.
De peste 47 de ani ţările Orientului Apropiat trăiesc într-un permanent conflict, care afectează soarta populaţiilor din Israel, din teritoriile ocupate şi din cele aflate sub jurisdicţia autorităţii Palestiniene.
Războiul din Golf a lăsat şi el sechele. Confruntări armate deosebit de violente au loc în Sud-vestul Turciei. De asemenea, în Abhazia, în Nagorno Karabah şi Tadjihistan, deşi ostilităţile au fost suspendate, în lipsa unor reglementări politice ele pot să reînceapă oricând. Războiul face ravagii şi în Caucazul de Nord şi în Cecenia.
Din această prezentare nu pote lipsi intermitentul conflict din Sri Lanka. O atenţie deosebită merită situaţia din Indonezia, sfâşiată de numeroase conflicte în Aceh, Iryan, Ambon, Kalimantan, unde tensiunile economice şi sociale lasă să se întrevadă izbucnirea unor noi violenţe. În Timorul de Est este un război purtat împotriva civililor.
În America Latină, majoritatea conflictelor au fost reglementate pe cale paşnică, însă două rămân deosebit de preocupate; în Peru, unde confruntările armate au luat deja sfârşit, situaţia persoanelor arestate în timpul conflictului este nesoluţionată. De aproape 60 de ani în Columbia crima organizată s-a instalat în diverse servicii militare şi paramilitare aflate în subordinea guvernului.
Flăcările războiului au cuprins şi Europa, în special Croaţia şi apoi şi Bosnia-Herţegovina. Aici s-au înregistrat numeroşi refugiaţi şi persoane dispărute.
Tabloul pe care l-am prezentat nu se înscrie în schema „lumilor paralele” post război rece. În cazurile în speţă este vorba exclusiv de conflicte armate fără caracter internaţional, care, evident se desfăşoară pe teritoriul unui singur stat, după scenarii clasice, fără intervenţia directă a forţelor care acţionează în afara cadrului Naţiunilor Unite.
Nu am ţinut seama de cruzimea cu care se desfăşoară, de tipul de conflict, ci numai de caracterul ilegal al intervenţiei şi al modului de desfăşurare.
Cele trei conflicte analizate – din Kosovo, Afganistan şi Irak – se înscriu într-un alt registru: sunt declanşate şi desfăşurate de forţe care atentează la ordinea internaţională a Cartei ONU şi la care, dacă s-ar respecta legalitatea în vigoare, ar trebui trase la răspundere pentru violarea păcii şi securităţii internaţionale. Am fost tentaţi să includem aici şi conflictul din Cecenia, dar am constatat că acesta, în ciuda actelor de cruzime şi a violărilor flagrante a dreptului internaţional umanitar şi ale drepturilor fundamentale ale omului, intră într-o altă categorie; se desfăşoară pe teritoriul unui singur stat – Rusia, care se opune secesiunii, deşi în multe privinţe, criminale, afectează bazele ordinii internaţionale.
Cele trei conflicte prezentate s-au desfăşurat nu numai cu încălcarea Cartei ONU, dar şi a celor mai elementare norme de drept umanitar. Şi aşa cum aprecia unul dintre cei mai calificaţi experţi – Cornelio Sommaruga, preşedintele CICR – „ne-am iluziona dacă ne-am imagina un viitor mai bun”.
Referitor la perspectivele tentativelor de înlocuire a actualei ordini internaţionale, Cornelio Sommaruga dădea următorul verdict: „Dacă în momentul de faţă, la începutul celui de-al treilea mileniu, ne întoarcem faţa spre viitor suntem nevoiţi să recunoaştem că nu se întrevede apariţia unei noi ordini internaţionale susceptibile să înlocuiască ordinea Yaltei, care s-a prăbuşit odată cu zidul Berlinului”. Evident, Cornelio Sommaruga nu se referea la ordinea internaţională creată prin Carta ONU, ci la ordinea grefată pe războiul rece şi la efectele acestuia – biloparismul şi politica de bloc.
* Preşedintele A.R.D.U.
* Prim vicepreşedinte al A.R.D.U.

